Žitije Petra Velikog Zaharije Orfelina na Sotheby’s aukciji

Pre nekoliko godina na Sotheby’s aukcijama pojavila se jedna od najlepših i najređih, možemo reći i najskupljih srpskih knjiga. Radi se o Žitiju Petra Velikog, dvotomnom delu čiji je autor, i koje je ilustrovao Zaharija Orfelin. Žitije Petra Velikog ili Istorija o životu i slavnim delima velikog gospodara i imperatora Petra Prvoga, samodršca cele Rusije, štampana je u Veneciji, u dva toma, 1772. godine. Delo je objavio poznati venecijanski štampar, Grk Dimitrije Teodosije. Teodosijeve knjige koje smo svojevremeno imali u ponudi možete videti na stranici “Dimitrije i Pan Teodosije”. Ovo predivno ilustrovano izdanje, objavljeno je za vreme vladavine Katarine Velike i može se svrstati u seriju radova o istoriji Rusije objavljenih u tom periodu. Poznato je da je Katarina finansirala izdavanje ovakvih knjiga, ali je u ovom slučaju više verovatno da je pomoć stigla od strane ruskog ambasadora u Veneciji Pano Maruzzi-a. Takođe je interesantno napomenuti da datum izdavanja Orfelinove Istorije koincidira sa konstrukcijom ogromne statue Petra Velikog, koja je deo Katarinine promocije modernog i moćnog ruskog carstva, čije je temelje upravo postavio Petar Veliki. Štampar Dimitrije Teodosije (Demetrio Teodosio) je radio za Glikis štampu u Veneciji, pre nego što će otvoriti svoju štampariju uz finansijsku pomoć grčkog trgovca i od 1768. godine ruskog ambasadora u Veneciji Pano Maruzzi-a. Teodosije je uglavnom štampao crkvene knjige namenjene pravoslavnim hrišćanima, među njima mnoge srpske, kao i jermenske knjige. Zaharija Orfelin je proveo nekoliko godina radeći u štampariji Dimitrija Teodosija (od 1764.) i tu je štampao nekoliko svojih dela. Publikovanje srpskih knjiga dobilo je jači zamah od 1761. godine, kada je venecijanski štampar Dimitrije Teodosije, Grk, otvorio i ćirilski odsek svoje štamparije. Štampajući pravoslavne crkvene knjige, on je, da bi otklonio nepoverenje srpskog sveštenstva prema knjigama koje dolaze iz katoličke sredine, na naslovnu stranu stavljao podatak da je knjiga štampana u Moskvi, Kijevu ili Sankt Petersburgu. Za desetak godina iz njegovog preduzeća izašlo je preko četrdeset knjiga namenjenih Srbima. Povez obe knjige sadrži Kraljevski grb Mađarske što navodi na povezanost sa Marijom Terezijom (vladala 1740-1780), ali je takođe moguće da razlog postojanja grba leži u činjenici da je ovaj primerak bio namenjen upravo njoj. Žitije Petra Velikog je prvi put objavljeno, kao što je već rečeno, 1772. godine u štampariji Dimitrija Teodosija, ali bez mapa i ilustracija koje su još uvek bile u izradi (postoje dva različita prva izdanja, jedno sa posvetom i drugo bez posvete). Zatim, postoji izdanje iz 1774. godine (sa ponekom ilustracijom) koje je štampano u St. Petersburgu i uređeno od strane Shcherbatova i Troepolskog. Izdanje koje se našlo na pomenutoj aukciji verovatno nije objavljeno pre 1779. godine. Radi se o venecijanskoj štampi iz 1772. godine, ali sa svim mapama i ilustracijama (prvobitno izdanje iz 1772. je bez mapa i ilustracija) i sa izmenjenim naslovom, umesto Žitije … dodato je Istorija o žitiju … Iz aukcijske kuće Sotheby’s su svojevremeno naveli, ono što mi ovde već znamo, da Žitije spada u ekstremno retke knjige i da u ruskim bibliotekama ne postoji kompletan primerak. Naveli su da su uspeli da uđu u trag samo nekolicini primeraka, State Public Historical Library (GPIB) in Moscow poseduje samo prvi tom, Narodna biblioteka u Jagodini poseduje tom 2 i na kraju Biblioteka Matice srpske u Novom Sadu (gde je Orfelin umro) poseduje oba toma. Ne znam koliko je tačna informacija koju sam pre nekog vremena čuo, da je biblioteka u Jagodini nekada posedovala oba toma. Prema stručnjacima iz aukcijske kuće, procenjena vrednost ovog dvotomnog dela, čije prvo izdanje je svojevremeno posedovao i Puškin, iznosila je 40-50.000 funti. Zaharije Stefanović Orfelin (Vukovar, 1726 — Novi Sad, 19. januar1785) je bio istaknuti srpski pesnik, istoričar, bakrorezac, barokni prosvetitelj, graver, kaligraf i pisac udžbenika. ORFELIN, ZAKHARIYA. ISTORIYA O ZHITII I SLAVNYKH DELAKH VELIKAGO GOSUDARYA IMPERATORA PETRA PERVAGO SAMODERZHTSA VSEROSSIISKAGO KOT ORUYU S PREDPOLOZHENIEM KRATKOI GEOGRAFICHESKOI I POLITICHESKOI ISTORII O ROSSIISKOM TSARSTVE… CHAST PERVAYA (-VTORAYA) [HISTORY AND LIFE… OF THE GREAT SOVEREIGN EMPEROR PETER THE FIRST… WITH A SHORT GEOGRAPHICAL AND POLITICAL HISTORY OF THE RUSSIAN EMPIRE… VOLUME ONE (-TWO)]. VENICE: DEMETRIO TEODOSIO, 1772 [1774-1779]